KOMISIJOS SPRENDIMAS (ES) 2021/2054

2021 m. lapkričio 8 d.

dėl telekomunikacijų ir informacinių ir ryšių technologijų (IRT) paslaugų sektoriui skirto geriausios aplinkosaugos vadybos praktikos, sektoriaus aplinkosauginio veiksmingumo rodiklių ir pažangos kriterijų informacinio dokumento, parengto pagal Europos Parlamento ir Tarybos reglamentą (EB) Nr. 1221/2009

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo, panaikinantį Reglamentą (EB) Nr. 761/2001 ir Komisijos sprendimus 2001/681/EB bei 2006/193/EB (1), ypač į jo 46 straipsnio 1 dalį,

kadangi:

(1) Reglamentu (EB) Nr. 1221/2009 Komisija įpareigojama parengti konkretiems ekonomikos sektoriams skirtus informacinius dokumentus. Tuose dokumentuose turi būti nurodyta geriausia aplinkosaugos vadybos praktika, aplinkosauginio veiksmingumo rodikliai ir atitinkamais atvejais pažangos kriterijai ir klasifikavimo sistemos, pagal kuriuos nustatomi aplinkosauginio veiksmingumo lygiai. Reglamentu (EB) Nr. 1221/2009 nustatytoje aplinkosaugos vadybos ir audito sistemoje registruotos arba registruotis toje sistemoje besirengiančios organizacijos į sektorinius informacinius dokumentus turi atsižvelgti rengdamos savo aplinkosaugos vadybos sistemą ir pagal to reglamento IV priedą rengiamoje arba atnaujinamoje savo aplinkosaugos ataskaitoje vertindamos savo aplinkosauginį veiksmingumą;

(2) Reglamente (EB) Nr. 1221/2009 reikalaujama, kad Komisija parengtų darbo planą ir jame nurodytų orientacinį sąrašą sektorių, laikytinų prioritetiniais priimant konkretiems sektoriams ir daugeliui sektorių skirtus informacinius dokumentus. Tame Komisijos darbo plane (2) nustatyta, kad telekomunikacijų ir informacinių ir ryšių technologijų (IRT) paslaugų sektorius yra prioritetinis;

(3) telekomunikacijų ir IRT paslaugų sektoriui skirtame informaciniame dokumente turėtų būti nustatyta geriausia aplinkosaugos vadybos praktika, taikoma visiems telekomunikacijų ir IRT paslaugų teikėjams, įskaitant telekomunikacijų operatorius, IRT konsultacines įmones, duomenų apdorojimo ir prieglobos paslaugų bendroves, programinės įrangos kūrėjus ir leidėjus, transliuotojus ir IRT įrangos ir objektų montuotojus. Be to, jei įmanoma ir prasminga, turėtų būti nurodomi tam tikros geriausios aplinkosaugos vadybos praktikos aplinkosauginio veiksmingumo rodikliai ir pažangos kriterijai;

(4) sektoriniame informaciniame dokumente kaip geriausia to sektoriaus aplinkosaugos vadybos praktika (3) turėtų būti nurodyti konkretūs veiksmai, kaip pagerinti bendrą to sektoriaus įmonių aplinkosaugos vadybą keturiose pagrindinėse srityse. tos pagrindinės sritys, kaip manoma, geriausiai papildysiančios visų telekomunikacijų ir IRT paslaugų teikėjų pastangas, yra: horizontalieji klausimai, duomenų centrai, elektroninio ryšio tinklai ir energinio naudingumo bei aplinkosauginio veiksmingumo didinimas kituose sektoriuose;

(5) siekiant telekomunikacijų ir IRT paslaugų sektoriaus organizacijoms, aplinkosaugos vertintojams, nacionalinėms institucijoms, akreditavimo ir licencijų išdavimo įstaigoms ir kitiems subjektams suteikti pakankamai laiko pasirengti taikyti telekomunikacijų ir IRT paslaugų sektoriui skirtą informacinį dokumentą, šio sprendimo taikymą reikėtų atidėti;

(6) rengdama šį informacinį dokumentą Komisija konsultavosi su valstybėmis narėmis ir kitais suinteresuotaisiais subjektais, kaip numatyta Reglamente (EB) Nr. 1221/2009;

(7) šiame sprendime nustatytos priemonės atitinka pagal Reglamento (EB) Nr. 1221/2009 49 straipsnį įsteigto komiteto nuomonę,

PRIĖMĖ ŠĮ SPRENDIMĄ:

1 straipsnis Šio sprendimo priede pateikiamas telekomunikacijų ir informacinių ir ryšių technologijų (IRT) paslaugų sektoriui skirtas geriausios aplinkosaugos vadybos praktikos, sektoriaus aplinkosauginio veiksmingumo rodiklių ir pažangos kriterijų informacinis dokumentas.

2 straipsnis Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2022 m. kovo 25 d.

Priimta Briuselyje 2021 m. lapkričio 8 d. Komisijos vardu Pirmininkė Ursula VON DER LEYEN

(1) OL L 342, 2009 12 22, p. 1.

(2) Komisijos komunikatas – Darbo planas, kuriame nustatytas orientacinis sektorių, kuriems pagal Reglamentą (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo parengtini konkretiems sektoriams ir daugeliui sektorių skirti informaciniai dokumentai, sąrašas (OL C 358, 2011 12 8, p. 2).

(3) Canfora P., Gaudillat P., Antonopoulos I., Dri M., „Best Environmental Management Practice in the Telecommunications and ICT Services sector“, EUR 30365 EN, Liuksemburgas: Europos Sąjungos leidinių biuras, 2020, ISBN 978-92-76-21574-5, doi:10.2760/354984, JRC121781; https://publications.jrc.ec.europa.eu/repository/handle/JRC121781